钦定古今图书集成/明伦汇编/官常典/第778卷 > 褚球
## 钦定古今图书集成/明伦汇编/官常典/第778卷 > 褚球

按《梁书》本传，“球字仲宝，河南阳翟人。高祖叔度，宋征
卤将军、雍州刺史。祖暧，太宰外兵参军。父缋，太子舍
人，并尚宋公主。球少孤贫，笃志好学，有才思。宋建平
王景素，元徽中诛灭，惟有一女得存。其故吏何昌宇、
王思远闻球清立，以此女妻之，因为之延誉。仕齐，起
家征卤行参军，俄署法曹，迁右军曲江公主簿。出为”
溧阳令，在县清白，资公俸而已。除平西主簿。天监初，
迁太子洗马、散骑侍郎，兼中书通事舍人，出为建康
令，母忧去职，以本官起之，固辞不拜。服阕，除北中郎
谘议参军，俄迁中书郎，复兼中书通事舍人，除云骑
将军，累兼廷尉、光禄卿，舍人如故。迁御史中丞。球性
公强，无所屈挠，在宪司甚称职。普通“四年，出为北中
郎长史、南兰陵太守。入为通直散骑常侍，领羽林监。
七年，迁太府卿。顷之，迁都官尚书。中大同中，出为仁
威临川王长史、江夏太守”，以疾不赴职。改授光禄大
夫，未拜，复为太府卿，领步兵校尉。俄迁通直散骑常
侍、秘书监，领著作，迁司徒左长史，常侍、著作如故。自
魏孙礼、晋荀组以后，台佐加貂，始有球也。寻出为贞
威将军、轻车河东王长史、南兰陵太守。入为散骑常
侍，领步兵。寻表致仕，诏不许。俄复拜光禄大夫，加给
事中。卒官，时年七十。